《铁佛寺看竹》
清代·汪承庆

颠厓望厜㕒，曲埼历䆗窱。晖晖金碧光，古刹嵌林表。

入门心宇清，四面琅玕绕。新粉渍幽篁，芳苞坼丛筱。

十万青鸾尾，排空势夭矫。凉翠滃作云，压此一亭小。

年深花𪕋多，境静尘马少。拂檐声飒飒，白蝠大如鸟。

灵幡闪墙阴，夕磬飞木杪。山鬼来窥窗，虚籁天风袅。

作者简介：汪承庆，字稚泉，镇洋人。咸丰戊午副贡，官国子监博士。有《墨寿阁诗集》。